Afsondering: Nuwe sportregulasies 'irrasioneel, teenstrydig' | Maroela Media
(Argieffoto: Jon Super/AP)
Die DA het die aankondiging van regulasies vir beroepsatlete op vlak 3 van die afsonderingsregulasies as onsinnig bestempel en sê dit is deurspek van teenstrydighede en irrasionele uitsluitings.
Nathi Mthethwa, minister van sport, het die regulasies wat die verspreiding van Covid-19 moet help stuit, Donderdag in die Staatskoerant aangekondig.
"Oefening en nie-kontak-sportbyeenkomste vir beroepsatlete mag hervat word in ooreenstemming met die gesondheidsprotokolle en sonder enige toeskouers," lui Mthethwa se aankondiging.
Die minister het 'n lys van 25 nie-kontaksportsoorte gegee wat nou weer op wedstrydvlak aangebied mag word. Dit sluit sportsoorte in soos gholf, fietsry, muurbal, roei, tennis en krieket.
Die DA sê 'n sportsoort soos gewigoptel word ingevolge die regulasies egter nié toegelaat nie. Skaak word by die lys ingesluit, maar potspel en snoeker nie. Swem word nie by die lys ingesluit nie, maar die driekamp, waarvan swem een van die afdelings is, word wél ingevolge die regulasies toegelaat.
Sportkodes waarvan atlete toegelaat word om nét te oefen, is basketbal, skerm, sokker, hokkie, rugby, figuurskaats, atletiek, yshokkie, netbal en motorsport.
Die DA sê kragbootsport word ook heeltemal uitgesluit en atlete word nie eens toegelaat om te oefen nie.
"Die regulasies laat sportlui met meer vrae as antwoorde. Dit vererger ook die pyn en lyding wat die pandemie vir Suid-Afrikaanse sport veroorsaak het," het Tshepo Mhlongo, die DA se woordvoerder oor sport, gesê.
Die DA sê Mthethwa moet duidelikheid oor die teenstrydighede in die regulasies verskaf.
"Ons raak nou moeg vir die regering se arbitrêre regulasies wat geen grondslag in navorsing het nie, wat heelwat teenstrydighede bevat en wat 'n bron van frustrasie vir die sportbedryf is.
"Die meeste atlete kon tydens die afsonderingstydperk nie 'n bestendige inkomste verdien nie en die hervatting van nie-kontaksportsoorte gaan verligting bied," het Mhlongo gesê.
Volgens hom het atlete sedert die aanvang van die afsonderingstydperk gely onder 'n gebrek aan ondersteuning van die departement om verligtingsmaatreëls vir sportlui in te stel en dat atlete in die donker was wat inligting en hulp betref.
Ingevolge die regulasies word oefening en wedstryde steeds in sogenaamde brandpuntgebiede verbied. Organisasies moet ook 'n Covid-19-plan vir atlete en sportbyeenkomste voorlê en moet aandui hoe oefening ingevolge gesondheidsprotokolle gaan plaasvind.
Die regulasies geld net beroepsatlete, wat gedefinieer word as 'n atleet wat 'n inkomste verdien deur aan sport deel te neem, of betaling vir 'n vertoning by 'n internasionale kampioenskap of verwante byeenkoms insluit. Dit geld ook voorbereiding vir die Olimpiese Spele en lede van 'n oefengroep vir 'n betrokke sportliggaam.